Title: Divertiments a les acaballes de l'any.
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Quan ens anem acostant al final de l’any trobem algunes tradicions i costums en què la broma i la burla hi són permeses. D’aquestes, les més conegudes són les innocentades, amb les seves llufes, del 28 de desembre, dia dels Sants Innocents, i l’Home dels Nassos, el 31 de desembre. Semblen un anunci de l'esclat d'alegria, però també de la permissivitat que es viurà la nit de Cap d'Any.

- Les innocentades: Són i sobretot han estat bromes que popularment es feien entre la gent i en les quals hi tenien un gran protagonisme els petits. Durant aquesta jornada, nens i nenes, nois i noies, es dedicaven a fer tot un seguit de bromes a la gent gran, sovint sense ni tan sols conèixer-la. De totes aquestes, la més característica, i al mateix temps diguem-ne que la més innocent, era la de penjar llufes, siluetes de ninotets, fetes amb paper, a la roba de la gent.

El costum, però, de fer bromes, dir mentides, publicar als diaris notícies falses, que durant uns anys havia estat molt popular, ha anat perdent força i les innocentades, com a costum general i popular, han decaigut considerablement.

- L’Home dels Nassos: L’últim dia de l’any, es fa creure als més petits que pels carrers es passeja un personatge misteriós que té tants nassos com dies l’any. La mainada, innocent, espera trobar una personatge amb un bé de déu de nassos, no adonant-se que a l’any, que s’acaba, tan sols li queda un dia.

Aquest personatge, entre mític i imaginari, un altre dels genis del nostre Nadal, antigament existia, tan sols, en l’imaginari dels infants.

Actualment, però, diferents poblacions han convertit l’Home dels Nassos en un personatge entre grotesc i divertit, una espècie de pallasso o capgròs que es passeja pels carrers, lluint una considerable nàpia i fent les delícies dels més petits.