Title: Guia didàctica
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

En aquest tema es presenta a l'alumnat la part del cicle de Nadal més alegre i que major il·lusió crea en els nens i nenes, que va des de les acaballes de l'any fins al dia de Reis. Es presenta des de vessants diverses com ara: La presentació cronològica dels diferents costums i celebracions d'aquests dies. El caire "carnestoltesc" que tenen alguns d'aquests costums. El caire universal de celebracions com el cap d'any o l'nici de l'any nou, però també del paper dels infants en aquestes manifestacions festives.

Divertiments a les acaballes de l'any
- Text introductori dels dos divertiments més significatius a les acaballes de l'any: Les innocentades i l'Home dels Nassos.

Les llufes i l'Home dels Nassos
- Lliçó en què es proposen dos recorreguts diferents. El que fa referència al dia dels Innocents planteja tres tipus diferents d'activitats de pregunta: una de l'Aixecada del Ninot de Tremp, una altra sobre diversitat d'innocentades i una tercera referida a les innocentades telefòniques. (No oblidem que estem en època de divertiments). En el cas de l'Home dels Nassos, les activitats van orientades a conèixer com aquest personatge imaginari s'ha convertit, en diverses poblacions, en un pallasso o capgròs que es passeja pels carrers fent les delícies de la mainada.

La Festa del Pi de Centelles
- Treball en grup. Es proposa l'elaboració d'un treball sobre la festa, on predominin les imatges. S'ofereixen tres possibilitats: mural, presentació Power Point o document Word. S'hi inclouen diferents enllaços per a la seva realització.

Cap d'Any
- Es tracta d'un quadern virtual. Es fa passejar l'alumnat pel Cap d'Any i els seus costums. S'aprofita per informar sobre la diversitat de calendaris i es fa major incidència en el musulmà i sobretot el xinès, remarcant en aquest segon cas la importància festiva que, per a ells, té l'any nou xinès. El contingut és força complex, sobretot el que fa referència als calendaris, per tant la vostra ajuda serà molt necessària.

Els Reis
- Es tracta d'un qüestionari a partir de textos breus amb aquests continguts: Qui són els Reis? Qui representen els Reis? De mags o savis a Reis. El color dels Reis.

La festa dels Reis
- Es tracta d'una lliçó, força senzilleta, on es recorden alguns dels elements més propis de la festa: La seva preparació. Les cavalcades. Els regals i el dia de Reis. El tortell de Reis.

L'ofici de portar regals
- Activitat de comprensió lectora. Es proporciona un text amb informació sobre diferents genis del Nadal, propis d'altres territoris o països, a partir del qual s'ha de contestar un qüestionari.

Altres propostes
- Es fa la proposta d'organitzar un concurs de llufes. S'hi inclouen alguns enllaços amb imatges de diverses llufes.