Title: La celebració del Nadal
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

La celebració del Nadal

Els romans tenien moltes divinitats. Al segle IV, però, l’emperador Constantí accepta la religió cristiana i la converteix en la religió de tot el seu imperi.

A partir d’aquell moment, moltes festes que els romans celebraven en honor dels seus déus i deesses es convertiran en festes adaptades a la nova religió.

Una de les festes que de seguida s’adapta és el Natalis Solis Invicti, la festa que dedicaven al sol nou. A partir de l’any 354, passa a ser la festa del Natalis Domini Jesu Christi, és a dir, la festa del naixement del senyor Jesucrist, de qui els cristians creuen que és el fill de Déu. S’estableix, a més, el 25 de desembre com a data del naixement del nen Jesús.

Des de llavors han passat moltíssims anys, segles, i les festes de Nadal tenen molts elements relacionats amb la celebració del naixement del nen Jesús, però conserven també molts altres aspectes que provenen de les creences, costums i tradicions que tenien els pobles d’Europa abans que també acceptessin el cristianisme com la seva religió.