Title: Ara ve Nadal!
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Ara ve Nadal!

Amb aquest Ara ve Nadal comença una de les cançons populars de les festes de Nadal. Vosaltres a l’escola alguna cosa ja heu començat a notar, potser perquè ja prepareu els pastorets, o a plàstica esteu fent figures amb fang per al pessebre, garlandes platejades i daurades per a la decoració de les parets, i a l’hora de música heu començat a assajar les nadales que cantareu, mentre que a les de llengua us animen a escriure el vostre poema de Nadal. Qui sap si a tutoria esteu fent propostes de coses que voleu o desitgeu fer, com a cloenda del primer trimestre i entrada a les vacances de Nadal. Què bé! Vacances de Nadal!

Quan sentiu parlar de Nadal, moltes coses us vénen al cap, i no només tot el que prepareu i feu a l’escola, sinó també, i potser més encara, allò que palpeu en el vostre entorn, així com els records que en teniu des de la infantesa que aneu deixant enrere.

El Nadal de les llums i l’engalanament dels carrers, botigues i cases, però també el Nadal de les felicitacions i els bons desitjos, pessebres i pastorets. Per a molts, el Nadal del tió, de l’arbre de Nadal i també dels Reis, i sobretot el Nadal d’allò que us “caga”, us deixa i us porten.

El Nadal de la nit de cap d’any, amb les campanades i els grans de raïm i la disbauxa i la diversió de “nit” en la qual els pares us deixen participar.

Com que us aneu fent grans, aquest any volem que conegueu un xic més totes aquestes festes, com i per què les celebrem, però també conèixer alguna celebració pròpia i característica de diferents poblacions del nostre país.