Title: Les festes del naixement del sol
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Llegeix atentament el text que tens a continuació. Quan acabis hi trobaràs tres preguntes que cal que contestis.

Les festes del naixement del sol.

Fa uns 2.000 anys, els territoris del sud d’Europa eren dominats pels romans, que havien creat un gran imperi. Cap al centre i nord d’Europa hi vivien pobles i tribus que els romans anomenaven bàrbars, paraula que volia dir estrangers.

Encara que els romans i aquests pobles eren de cultures i costums diferents, tenien en comú que feien grans festes i celebracions quan arribava el solstici d’hivern.

Pels pobles del nord i centre d’Europa era l’inici del Sol Nou, el “naixement del sol”. Si ho recordeu, hem dit que aquelles persones vivien de l’agricultura i la ramaderia. Per a ells, el fet que el temps de menys hores de sol arribés al final, i comencés de nou el dia a ser més llarg, era com un tornar a néixer, com un tornar a donar vida a les plantes i arbres. Molt possiblement, d’aquelles celebracions el nostre Nadal conserva la tradició de l’ús de plantes o arbres que no perden el verd com el boix grèvol, el galzeran o l’avet com a arbre de Nadal.

Per les mateixes dates els romans celebraven el Natalis Solis Invicti, festa imperial, que coincidia el 24 de desembre, i que es destinava al ‘sol victoriós, al sol nou’.
- A què dediquen festes i celebracions tant els pobles bàrbars com els romans?
- En el text es fa referència a una tradició del nostre Nadal que molt possiblement té l'origen en les celebracions dels pobles bàrbars. Saps quina és?
- El nom de la festa que els romans destinaven al sol, en el text està escrit en llatí, la seva llengua. Sabries dir quina paraula d'aquesta festa s'assembla a Nadal?