Title: Guia didàctica
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Les felicitacions i desitjos de pau i de sort, la dolçor de les neules i torrons i les cançons de Nadal o nadales, ens acompanyen durant tot el cicle nadalenc i aquest és precisament el contingut d'aquest últim tema. Es presenta de tal manera que, si bé el contingut hi és present, allò que es persegueix és que, en la mesura del possible, es visquin. En aquest sentit, per exemple, es proposa una activitat orientada a felicitar-nos les festes i s'acaba oferint la música de diferents nadales.

Dolces festes de Nadal
- Es tracta d'un qüestionari amb quatre tipus de preguntes diferents. Es presenta primer un text sobre la importància dels àpats en el cicle nadalenc, a partir del qual es proposa una activitat d'aparellament. La segona i tercera fan referència als torrons, mentre que en la quarta, a partir d'un vídeo es demana que s'expliqui com es fan les neules.

Bones festes de Nadal
- Prèvia explicació del costum de felicitar-se per Nadal, s'anima a posar-ho en pràctica. Es donen diferents pautes i sobretot es demana que procurin que ningú de la classe es quedi sense felicitació.

Molt bon Nadal!
- Tasca en què es presenta, talment com si fos la vostra felicitació, un vídeo amb la cançó Avui és Nadal de Lax 'n' Busto i Glaucs. Es proposa que abans de vacances us trametin escrita la lletra de la cançó acompanyada d'imatges o fotografies nadalenques.

Les cançons de Nadal
- Activitat Hot Potatoes. Es presenta un text sobre les nadales a partir del qual es fan tres preguntes de diferent tipologia.

D'aquí fins al final l'alumnat es trobarà diferents nadales amb l'única intenció que les puguin escoltar. En tot cas ja decidireu vosaltres si en voleu treure altre profit.

Nadales tradicionals
- S'hi incorporen quatre vídeos, amb dues versions diferents de les nadales Fum, fum, fum i El dimoni escuat.

Les altres cançons de Nadal
- En aquest cas, es tracta de dos vídeos amb les cançons Aquelles nits de Nadal i Quan somrius, de Les altres cançons de Nadal.

M'agrada el Nadal
- En aquest cas el que s'ofereix és la cançó M'agrada el Nadal de Damaris Gelabert.

És un desig
- S'ofereixen dues versions de És un desig, una de les cançons amb més èxit de Les altres cançons de Nadal. Una és la versió del disc, mentre que l'altra correspon a una actuació del Cor Crescendo en el marc del Pla Educatiu d'entorn 2010 - Salou.