Title: Diversitat de pessebres
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Altres pessebres
Existeixen altres tipus de pessebres com:
- Els pessebres monumentals. Es caracteritzen per tenir les figures força grans, fins i tot de mida natural. Solen ser pessebres que es troben en espais públics, com la plaça major d'un poble o vil·la, a l'entrada del municipi o en el parc públic. Molts ajuntaments col·loquen cada any el seu pessebre monumental. El més conegut a Catalunya és el pessebre de la plaça de Sant Jaume, a Barcelona. D'aquest pessebre, pràcticament cada any les televisions en donen alguna informació, ja que en aquesta plaça a un costat hi ha l'Ajuntament de Barcelona i a l'altra banda el Palau de la Generalitat.

- Els pessebres vivents. Són representacions d'escenes, semblants a les dels pessebres tradicionals, però que en aquest cas les protagonitzen persones. Se solen escenificar en espais d'interès per a una població, com pot ser un castell, el barri antic o en un espai natural.

  - La representació de pessebres vivents és un costum i tradició força recent. El primer fou el de Castell d'Aro, al Baix Empordà, que es va fer per primer cop l'any 1959.
  - A poc a poc, però, moltes altres poblacions s'han anat afegint a aquest costum i, actualment, sobretot a les comarques gironines i barcelonines, són moltes les poblacions que tenen el seu pessebre vivent.
  - Els pessebres vivents tenen algunes característiques molt interessants com ara:
    - Hi participen moltes persones escenificant quadres de la infantesa de Jesús, però també de feines i oficis populars.
    - Permet que la gent s'hi pugui passejar per contemplar les diferents escenes que s'hi representen.
    - En algunes poblacions, gràcies a la dedicació de moltíssima gent, han esdevingut un bellíssim espactacle, que s'ha convertit en un reclam turístic que cada any visita moltíssima gent.

´