Title: L'arbre de Nadal
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

L'ARBRE DE NADAL

Aquest costum o tradició va arribar a Catalunya durant la primera part del segle passat.
Es tracta d'una tradició dels països del centre i del nord d'Europa. Els pobles que fa segles vivien en aquelles terres feien una celebració de culte als seus déus. Així, quan arribava el solstici d'hivern, és a dir, el dia amb menys hores de claror de tot l'any, decoraven un avet amb fruits i elements de la natura.
Aquesta tradició es va mantenir durant segles, fins arribar als nostres dies. A l'actualitat possiblement ha esdevingut la imatge o icona més universal de les festes de Nadal.

Hi ha persones que amb la forma de l'arbre de Nadal escriuen un poema expressant els seus desitjos. En teniu un model en el següent enllaç.

La proposta que us fem suposa la implicació de tota la classe i consisteix a:

CONSTRUIR L'ARBRE DELS DESITJOS DE LA VOSTRA CLASSE.

Com fer-ho
- Proposeu a la vostra tutora o tutor de destinar una classe a parlar de com ha anat el primer trimestre, què ha anat bé o molt bé i què caldria revisar o millorar.
- A continuació, distribuïu la classe per grups. Cada grup reflexiona i escriu quins són els desitjos que teniu per al segon trimestre. Per fer-ho, conjuntament amb la tutora o tutor, es decideix quin dels aspectes que s'ha parlat treballa cada grup.
- Un cop acabada la redacció cada grup proposa una persona per formar un equip que redacti el contingut final de l'arbre dels desitjos i una altra persona per formar part de l'equip que el dibuixarà i escriurà.
- Un cop acabat, i abans de penjar-lo on millor considereu, tothom de la classe el signa.