Title: L'ofici de portar regals
Course: El cicle de Nadal (PRIMÀRIA) - LA CULTURA POPULAR A L'ESCOLA. Les festes populars, materials digitals

Llegeix primer la informació que tens a continuació. Quan acabis trobaràs la tasca que has de fer.

L’ofici de portar regals.

Com ja sabeu, a Catalunya, per les festes de Nadal, ens caga regals el tió, també ens en porta el Pare Noel o Santa Claus, però sobretot, qui ens porta regals són els Reis.

En la revista Sapiens, núm. 99, s’hi inclou una informació destinada als nens i nenes, amb el títol L’ofici de portar regals, que dóna informació sobre altres genis o mags que es dediquen a portar regals durant les festes de Nadal.

En format conte o historieta diu:

“Després del viatge dels Reis d’Orient a Betlem per dur or, mirra i encens al nen Jesús, els reis Melcior, Gaspar i Baltasar van decidir que allò ho repetirien cada any per a tots els nens i nenes. Però és clar, ells sols no donen l’abast i per aquesta raó a la majoria de països hi ha diferents personatges que els ajuden”

I a continuació dóna informació d’aquests personatges, una part de la qual la teniu a continuació:

“La Babuixka, és la velleta que porta regals a Rússia. Mentre vola tota sola amb un farcell ple de regals a la recerca de Jesús, va repartint regals a la resta de nens i nenes que es troba pel camí”.

“L’Olentzero, per la seva banda, és un carboner molt gros, que viu tot l’any a les muntanyes i a qui li agrada menjar bé. Per Nadal baixa fins als pobles del País Basc i Navarra carregat d’obsequis. Sempre va brut de carbó i els pocs que l’han pogut veure asseguren que té 365 ulls, un per a cada dia de l’any i que els fa servir per vigilar els nens i les nenes.”

“A Polònia”, són els estels els qui porten regals. De fet, Nadal s’anomena Gwiazdka, paraula que significa ‘petita estrella’. La nit de Nadal, els polonesos esperen que el primer estel brilli dalt del cel. Aleshores es comença un gran sopar de dotze plats i només després arriben els regals ‘caiguts del cel’.

Tenint en compte el que has llegit, copia i omple els buits o copia i contesta les preguntes.

- És un carboner molt gros, viu a la muntanya. Es diu _________________ i per Nadal baixa als pobles del ______________ i __________________ carregat de regals.
- Com es diu la senyora mig bruixa mig fada que porta regals el dia 6 de gener a Itàlia?
- Qui porta els regals del Nadal a Polònia?
- Explica com es diu i qui és el personatge que a Cantàbria fabrica joguines de fusta per portar-les als nens.
- A quin país la que porta regals per Nadal és una velleta que vola buscant el nen Jesús?